སུམ་ཅུ་རྩ་གསུམ་གྱི་གནས་སུ་དྲི་ཟའི་རྒྱལ་པོ་རབ་དགའི་སྒོ་དྲུང་དུ་བྱོན་ཏེ། སྒོ་སྲུང་ལ། ཀྭ་ཡེ་སྐྱེས་བུ་སོང་ལ་
དྲི་ཟའི་རྒྱལ་པོ་རབ་དགའ་ལ་སྒོ་ཁ་ན་དྲི་ཟ་ཞིག་ཤེས་ལྡན་ལྟ་བའི་ཕྱིར་འོངས་སོ། ཞེས་བྱོས་ཤིག ། དེ་སོང་ནས་
དེ་སྐད་ཅེས་སྨྲས་པ་དང་། ཀྭ་ཡེ་ཅི་ཟེར་ངེད་ལས་ལྷག་པའི་དྲི་ཟ་ཡང་ཡོད་དམ། གཞན་ལྟ་སྨོས་ཀྱང་ཅི་འཚལ། སྒོ་
དྲུང་ན་མཆིས་སོ། དེར་སྒོར་སོང་སྟེ་གླུ་དབྱངས་འགྲན་པ་དང་། རྒྱུད་གཅིག་པ་དང་། གཉིས་པ་དང་། གསུམ་པ་
དང་། བཞི་པ་དང་། ཡང་རྒྱུད་གཅིག་པའི་བར་དུ་བཅད་པ་རྣམས་ཁྱད་མེད་པར་གྱུར་ཏོ། དེ་ནས་བཅོམ་ལྡན་འདས་
ཀྱིས་རྒྱུད་གཅིག་པ་ཡང་བཅད་དེ་ནམ་མཁའ་ལ་སྒྲ་བསྒྲགས་པ་དང་། དྲི་ཟའི་རྒྱལ་པོ་ང་རྒྱལ་ཆག་སྟེ་ངོ་མཚར་
སྐྱེས་སོ། དེའི་ཚེ་བཅོམ་ལྡན་འདས་ཀྱིས་དྲི་ཟའི་ཆ་བྱད་མི་སྣང་བར་བྱས་ནས། མཚན་དང་དཔེ་བྱད་ཐམས་ཅད་
ཀྱིས་བརྒྱན་པར་མཐོང་ནས་དད་པ་སྐྱེས་ཏེ། ཞབས་ལ་ཕྱག་འཚལ་ནས་སྤྱན་སྔ་ན་འདུག་པ་དང་། འཕགས་པའི་
བདེན་པ་བཞིའི་ཆོས་བསྟན་པས། འཇིག་ཚོགས་ལྟ་བ་རིའི་རྩེ་མོ་ཉི་ཤུས་མཐོ་བ་ཡེ་ཤེས་ཀྱི་རྡོ་རྗེས་བཅོམ་ནས།
རྒྱུན་ཏུ་ཞུགས་པའི་འབྲས་བུ་མངོན་སུམ་དུ་བྱས་ཏེ་བདེན་པ་མཐོང་བ་ལྟ་བུའོ། ༈ ཀུན་ཏུ་རྒྱུ་རབ་བཟང་གི་གླེང་གཞི་
ནི། ཇཱ༽ གྲོང་ཁྱེར་རྩྭ་ཅན་ན་ཀུན་ཏུ་རྒྱུ་རབ་བཟང་བྱ་བ་རྒས་པ། བརྙིངས་པ། འཁོགས་པ། ལོ་བརྒྱ་ཉི་ཤུ་ལོན་པ་
དགྲ་བཅོམ་པར་གྲགས་པ་ཞིག་གནས་སོ། དེའི་ཚེ་བཅོམ་ལྡན་འདས་ནི་ནམ་གྱི་གུང་ལ་ཕུང་པོ་ལྷག་མ་མེད་པའི་མྱ་
ངན་ལས་པའི་དབྱིངས་སུ་མྱ་ངན་ལས་འདས་པར་འགྱུར་ན།